UPM-Kymmene sabotoi lakkauttamansa paperitehtaan miljoonien eurojen kaluston Ranskassa.

Toimintakunnossa olevien koneiden tahallista rikkomista kritisoidaan Ranskassa epäeettisenä. Arkistokuva. AOP

UPM-Kymmene päätti tuhota paperikoneet jotta ne eivät joutuisi kilpailijoiden käsiin. AOP

Suomalaisyhtiön tekoa kauhisteltiin muun muassa Ranskan television lauantai-illan pääuutislähetyksessä.

UPM-Kymmene rikkoi Ranskan itärajalla sijaitsevan Docellen tehtaansa koneet sen sijaan että olisi myynyt ne irtisanottujen työntekijöiden osuuskunnalle, joka suunnitteli toiminnan jatkamista. Miljoonia euroja maksavan kaluston sabotoimista kauhisteltiin Ranskan televisioyhtiö TF1:n pääuutisissa ja ruutuun rävähti Björn Wahlroosin kasvokuva.

- Vastaava Saksassa valmistettu kalusto maksaa uutena noin sata miljoonaa euroa. Nyt romurautana siitä saa kenties 1-2 miljoonaa, arvioi koneiden huutokauppaa valmisteleva meklari Olivier Marquis. Hän uskoo rikottujen paperikoneiden kiinnostavan lähinnä varaosamyyjiä.

Asiantuntijoiden mukaan koneet olisivat ehjänä hyvinkin kelvanneet kansainvälisille paperin valmistajille ja ne olisi purettu ja koottu uudelleen jossakin toisessa maassa. Docellen paperitehtaan kalusto huutokaupataan tiistaina 24. lokakuuta. Myynnissä on kaikkiaan 200 huutokauppakohdetta.

Ranskan vanhin paperitehdas

Ranskan vanhimman, jo vuonna 1452 perustetun Docellen paperitehtaan työntekijät taistelivat viimeiseen asti tuotantolaitoksen sulkemista vastaan. Vuodesta 2013 myytävänä olleelle tehtaalle ei kuitenkaan löytynyt ostajaa. UPM-Kymmene lakkautti toiminnan vuonna 2014 ja irtisanoi kaikki 161 työntekijää.

Työntekijät perustivat osuuskunnan, joka tarjoutui jatkamaan tehtaan toimintaa. Osuuskunnan UPM-Kymmenelle tekemä tarjous oli yhtiön mielestä kuitenkin riittämätön. ”Pelastakaa Docellen paperitehdas” -yhdistyksen mukaan UPM-Kymmene ei itse asiassa edes halunnut toiminnalle jatkajaa. Yhdistys väittää, että tavoitteena oli vain raivata mahdolliset uudet kilpailijat tieltä.

- Mikään ei näytä estävän villiä kapitalismia tuhoamasta yli viisisataavuotista paperin valmistuksen perinnettä, kommentoi " Pelastakaa Docellen Paperitehdas " -yhdistyksen puheenjohtaja Nicolas Prévost.

”Saimme käskyn rikkoa sylinterit”

UPM-Kymmene päätti tuhota paperikoneet jotta ne eivät joutuisi kilpailijoiden käsiin.

- Saimme käskyn lävistää kaikki paperikoneiden metalliset sylinterit, joita oli useita kymmeniä. Samalla rikottiin myös yksi ihan uusi, joka oli vielä pakkauksessa, kertoo 25 vuotta Docellen tehtaalla teknikkona työskennellyt Jean Kubiak. Hän ei kuitenkaan myönnä, että käsi olisi tärissyt. Vastaavan uuden sylinterin hinta on noin 700 000 euroa.

Toimintakunnossa olevien koneiden tahallista rikkomista kritisoidaan Ranskassa paitsi epäeettisenä, myös epäekologisena tekona. Suomalaisyhtiön sabotaasiteko oli yksi kansallisen TF1-televisioyhtiön launtain iltauutisten pääaiheista. Le Monde -sanomalehti puolestaan toteaa lauantain taloussivuillaan, että vastaavaa tuhoa eivät ole saaneet aikaan edes protestoivat työntekijät, joilla on Ranskassa tapana käyttää työtaisteluissaan kovia otteita. Lehti vinoilee, että tällä kertaa pomot pistivät itse toimeen sen millä työntekijät vain uhkailevat.